FI Euroopan unionin virallinen lehti C 38/32

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 38/15

Julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (ΕY) N:o 510/2006

”ISLE OF MAN QUEENIES”

EY-N:o: UK-PDO-0005-0855-08.02.2011

SMM ( ) SAN ( X )

1. Nimitys:

”Isle of Man Queenies”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotelaji:

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta:

Isle of Man Queenies -nimellä kutsutaan Mansaaren vesiltä pyydettyjä kuningatarkampasimpukoita.

Kuningatarkampasimpukat (Aequipecten opercularis) ovat keskikokoisia kampasimpukoita, jotka kuuluvat syötävien simpukoiden Pectinidae-heimoon. Niiden kuoren väri vaihtelee keltaisen, oranssin, punaisen, ruskean ja purppuran välillä, ja ne voivat kasvaa jopa 90 millimetrin läpimittaiseksi. Niiden kuoren molemmissa puoliskoissa on 19–22 säteittäistä uurretta, ja niissä on useita samankeskisiä kasvurenkaita. Kuningatarkampasimpukoissa on vähemmän lihaa kuin isokampasimpukoissa. Liha on lieriönmallinen, 20 millimetriä leveä ja 15 millimetriä korkea kehälihas. Se on läpinäkymätöntä ja kermanväristä, ja siinä on kiinni puolikuun muotoinen oranssi/valkoinen mäti. Kuningatarkampasimpukat voidaan tarjoilla joko mädin kanssa tai ilman sitä.

Isle of Man Queenies -kuningatarkampasimpukat pyydetään Mansaaren aluevesiltä pääasiassa Mansaarella rekisteröidyillä aluksilla, vaikka myös muualla rekisteröidyt alukset voivat kalastaa niitä ja purkaa niitä aluksesta Mansaarelle, jos niillä on asianmukainen lupa. Kuningatarkampasimpukat puretaan aluksesta ja käsitellään Mansaarella.

Kuningatarkampasimpukoita myydään

— luonnollisesti pakattuina ”kuivina” (liottamattomina)

— Pakastettuina yksittäin (IQF)

— tuoreina tai pakastettuna kuorenpuolikkaassa (toinen kuorenpuolikas on irrotettu)

— irto- tai tyhjiöpakattuna asiakkaan tarpeen mukaan

— erikokoisissa ja -painoisissa pakkauksissa asiakkaan tarpeen mukaan.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kuningatarsimpukoiden kalastus ja pyynti

Isle of Man Queenies -kuningatarkampasimpukoita voidaan kalastaa ainoastaan niiden pyyntikauden aikana, joka perinteisesti alkaa 1. kesäkuuta. Tämä johtuu niiden fysiologiasta ja epätavallisesta tavasta, jolla niitä kalastetaan. Lähes kaikkia kampasimpukkalajeja pyydetään erilaisten harojen avulla, jotka ”raapivat” ne irti merenpohjasta, mutta Isle of Man Queenies -simpukat kalastetaan poikkeuksellisesti kevyellä troolilla. Pyyntitapa perustuu simpukoiden pakoreaktioon. Kun verkon edellä vedettävä kevyt ketju häiritsee niitä, ne pakenevat suoraan verkkoon. Veden ollessa kylmää pakoreaktio on hyvin hidas, mistä syystä tätä pyyntitapaa voidaan käyttää ainoastaan kesäkuun ja joulukuun välillä veden lämpötilan ollessa korkeimmillaan. Sellaisina vuosina, kun kevät on ollut erittäin kylmä, vesi saattaa olla riittävän lämmintä vasta kesäkuun puolivälissä.

Tämän ainutlaatuisen pyyntitavan ansiosta simpukoiden kuoren väliin ei joudu hiekkaa toisin kuin haralla kalastettaessa. Kampasimpukoiden liha on siis haralla pyydettyihin verrattuna korkealaatuisempaa ja sitä on enemmän. Myös liian pienistä, takaisin mereen heitetyistä kampasimpukoista jää tällä kalastustavalla henkiin huomattavasti suurempi osa kuin haralla kalastetuista.

Tuotantovaiheet

a) Mansaaren kuningatarkampasimpukat pyydetään verkoilla, joiden silmäkoko on 80–90 millimetriä. Saalis huuhdellaan ja lajitellaan aluksella.

b) Kuningatarkampasimpukat laitetaan jäihin tai jäähdytetään aluksella kahden tunnin kuluessa pyytämisestä.

c) Saalis puretaan kalastusaluksista Peelin, Ramsayn, Douglasin tai Port St Maryn satamissa.

d) Kampasimpukat kuljetetaan katetuissa kuorma-autoissa Mansaarella sijaitsevaan käsittelylaitokseen kahden tunnin kuluessa purkamisesta, ja niitä säilytetään siellä jäähdytettyinä yön yli.

e) Seuraavana päivänä kampasimpukat käsitellään (irrotetaan kuorestaan) käsin litteän metalliveitsen avulla.

f) Simpukoiden liha irrotetaan ja pestään kahdesti käsin. Pesu tehdään hyvin nopeasti, jotta vesi ei ehdi imeytyä lihaan.

g) Mäti jätetään paikoilleen.

h) Simpukoiden liha punnitaan.

i) Kampasimpukat pakataan luonnollisesti ”kuivina” (liottamattomina) tai pakataan yksittäin ja pakastetaan – 35 °C:een.

Pakastaminen kuorenpuolikkaassa

Vaiheet (a–c kuten yllä)

d) Kampasimpukat avataan (irrotetaan kuorestaan) käsin litteän metalliveitsen avulla ja toinen kuorenpuolikas, kidukset, vatsalaukku ja vaippa irrotetaan ja heitetään pois.

e) Liha ja mäti jätetään toiseen kuorenpuolikkaaseen.

f) Kuori lihoineen pakastetaan yksittäin tai pakataan tuoreena.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Mansaari

Isle of Man Queenies -kampasimpukat pyydetään Mansaaren aluemeren pohjasta. Tämä 3 917 neliökilometrin alue levittäytyy 12 merimailin päähän Mansaaren rannikkoviivan keskiviivasta.

5. Yhteys maantieteelliseen alueeseen:

5.1 Maantieteellisen alueen erityisyys:

Ympäristö

Golfvirran ansiosta saaren ilmasto on lauhkea. Sen kesät ovat yleensä viileitä ja melko aurinkoisia, kun taas talvet ovat leutoja ja märkiä. Jäätä ja lunta on harvoin.

Isle of Man Queenies -kampasimpukat pyydetään Mansaaren aluemeren pohjasta. Ne vaativat tietynlaisen elinympäristön ja elävät ryhmissä (esiintymissä) Mansaaren ympärillä. Simpukoiden suhteellinen liikkumattomuus on johtanut siihen, että esiintymät ovat pysyneet lähes paikoillaan. Esiintymät voivat olla pysyviä ja tarkkarajaisia, ja niitä erottavat selkeät alueet, jotka eivät sovi kampasimpukoille.

Kuningatarkampasimpukkaesiintymistä on Mansaarella merkintöjä lukemattomien sukupolvien ajoilta. Kuningatarkampasimpukoiden runsaat määrät Mansaaren ympäristössä mainitaan jo teoksessa Marine Fauna of the Isle of Man (Moore 1937). Sellaisia alueita, joilla simpukoita on niin paljon, että niitä voidaan pyytää ammattimaisesti, on vain vähän, ja niiden välissä on usein laajoja alueita, jotka eivät sovi kuningatarkampasimpukoille. Alueilla, joilla niitä esiintyy, on yleensä useampi alue, joilla simpukoita on enemmän kuin muualla. Nämä alueet voivat olla jopa usean neliökilometrin suuruisia.

Veden laatu ja lämpötila

Mansaaren aluemeren kuningatarkampasimpukkaesiintymiä ympäröi korkealaatuinen vesi, jossa on paljon sekä orgaanisia että epäorgaanisia epäpuhtauksia. Mansaaren merivedestä on otettu ympäristönäytteitä pisimpään Brittein saarilla, jo 1900-luvun alusta lähtien. Tieteen kehittyessä mukaan on otettu yhä uusia biologisia ja ympäristön muutostekijöitä, ja nykyisin Mansaaren hallitus tarkkailee vedessä useita muuttujia, kuten ravinteita, bakteereja, kasviplanktonia ja sen myrkkyjä.

Mansaaren vesi on vuodesta 1904 lähtien todettu tieteellisesti johdonmukaisen korkealaatuiseksi.

Mansaaren vuorovesivaihtelu on läntisen Euroopan suurinta. Vaihtelun ja matalan vedenkorkeuden johdosta Mansaaren vuoksi ja luode ovat poikkeuksellisen voimakkaita. Vaikka vuorovesi asettaakin kevyitä trooleja käyttäville kalastajille ainutkertaisia haasteita, sen ansiosta Mansaaren kuningatarkampasimpukat saavat jatkuvasti lisää ravintonaan käyttämää planktonia. Tämä puolestaan auttaa niitä kasvamaan nopeammin ja vaikuttaa niiden liikkumiseen toukkavaiheessa planktonin joukossa.

Perinteet

Kalastus on perinteinen teollisuus Mansaarella, ja siellä on kalastettu silliä järjestelmällisesti 1500-luvulta lähtien. Kuningatarkampasimpukoiden kalastus alkoi 1800-luvun puolivälissä, kun niitä käytettiin syötteinä kalastettaessa turskaa pitkäsiimalla.

Tähän aikaan turskaparvilla oli kampasimpukkaesiintymissä runsaasti syötävää. 1960-luvulla Mansaaren kalastajat alkoivat tutkia mahdollisuuksia kalastaa kuningatarkampasimpukoita. Vuonna 1969 ensimmäiset kaupallisesti pyydetyt kuningatarkampasimpukat purettiin aluksesta Peelissä, ja niitä alettiin pian pitämään suurena herkkuna.

Saaren esiintymiä on nimetty kalastajien mukaan. Niitä ovat esimerkiksi Lower and Higher Chickens, Warts Bank ja Burrow Head.

Vuoteen 1971 mennessä Mansaaren kalastuslaivasto oli kasvanut noin 60 alukseen, ja tähän aikaan pyynti oli korkeimmillaan noin 7 500 tonnia (saaliin paino elävänä). Suurin osa tästä saaliista kuljetettiin suoraan Amerikkaan.

5.2 Tuotteen erityisyys:

Kuningatarkampasimpukat (Aequipecten opercularis) ovat keskikokoisia kampasimpukoita, jotka kuuluvat syötävien simpukoiden Pectinidae-heimoon. Niiden kuoren väri vaihtelee keltaisen, oranssin, punaisen, ruskean ja purppuran välillä, ja ne voivat kasvaa enintään 90 millimetrin läpimittaiseksi. Kuningatarkampasimpukoissa on vähemmän lihaa kuin isokampasimpukoissa, joka on eri laji. Liha on lieriönmallinen, 20 millimetriä leveä ja 15 millimetriä korkea kehälihas. Se on läpinäkymätöntä ja kermanväristä, ja siinä on kiinni puolikuun muotoinen oranssi/valkoinen mäti. Kun kuningatarkampasimpukat kypsennetään, niiden lihasta tulee kiinteää ja pehmeää, mutta se pysyy kuitenkin kosteana. Niiden maku on ainutkertaisen makea, ja se eroaa muista kampasimpukoista hienostuneella aromillaan, jossa on ripaus meren makua. Pääasiassa Mansaarella rekisteröidyt alukset pyytävät Isle of Man Queenies -kuningatarkampasimpukoita kevyellä troolilla Mansaaren aluevesiltä. Simpukat puretaan aluksesta, käsitellään ja pakataan Mansaarella.

Kuningatarkampasimpukat ovat nopeasti kasvava, pitkäikäinen laji, jonka edustajat elävät jopa viiden vuoden ikään. Ne kasvavat 55 millimetrin myyntikokoon kahdessa, kolmessa vuodessa riippuen siitä, kuinka paljon mikrolevää ne ovat saaneet vedestä ravinnokseen.

Saaren ilmastoa säätelee Golfvirta, jonka ansiosta sen ilmasto on lauhkea. Kuningatarkampasimpukat edellyttävät tietynlaista elinympäristöä ja elävät ryhmissä (esiintymissä) Mansaaren ympärillä. Niiden suhteellinen liikkumattomuus on johtanut siihen, että esiintymät ovat pysyneet lähes paikoillaan. Esiintymät voivat olla pysyviä ja tarkkarajaisia, ja niiden väliin jää selkeitä alueita, jotka eivät sovi kampasimpukoille.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Ympäristötekijöiden yhdistelmän — veden laatu ja lämpötila, suuret vuoroveden vaihtelut ja planktonravinnon runsaus – ansiosta kuningatarkampasimpukoita on jatkuvasti runsaasti Mansaaren aluemeressä, ja niiden liha kasvaa nopeasti. Simpukoissa on myös enemmän lihaa kuin muiden alueiden kampasimpukoissa. Mansaaren kampasimpukoissa on yleensä lihaa 12–14 %, kun muualla lihasisältö on 6–8 %.

Kalastus on perinteinen teollisuus Mansaarella, ja siellä on kalastettu silliä järjestelmällisesti 1500-luvulta lähtien. Kuningatarkampasimpukoiden kalastus alkoi 1800-luvun puolivälissä, kun niitä käytettiin syötteinä kalastettaessa turskaa pitkäsiimalla.

Tuolloin turskaparvilla oli kampasimpukkaesiintymissä runsaasti syötävää. Kalaparvien alkaessa vähentyä 1960-luvulla Mansaaren kalastajat alkoivat tutkia mahdollisuuksia kalastaa kuningatarkampasimpukoita. Vuonna 1969 ensimmäiset kaupallisesti pyydetyt kuningatarkampasimpukat purettiin aluksesta Peelissä, ja niitä alettiin pian pitää suurena herkkuna.

1980-luvun alkupuolella Mansaari sai vähitellen uusia markkinoita Ranskassa ja Espanjassa, joihin kuningatarkampasimpukoita myytiin mäteineen. Nykyään Isle of Man Queenies -kuningatarkampasimpukoita myydään Yhdistyneeseen kuningaskuntaan, Ranskaan, Italiaan ja Espanjaan. Tuottajat etsivät jatkuvasti uusia, laadukkaita markkinoita. Tuotantoa rajoittaa kuitenkin aina esiintymien luonnollinen tuottavuus ja tarve varmistaa, että kannat ovat kestäviä myös tulevaisuudessa.

Vuonna 2011 Mansaaren kuningatarkampasimpukoille myönnettiin Billingsgate Sustainable Seafood of the Year -palkinto vuosittaisessa tilaisuudessa Lontoossa. Paikalla oli ruokatoimittajia, merenelävien ostajia, ravintoloitsijoita ja ympäristöalan kansalaisjärjestöjä. Tämä arvostettu palkinto jaetaan sen jälkeen, kun kaikki finalistit ovat pitäneet 20 minuutin mittaisen esitelmän kalastuksensa kestävyydestä. Tietoa tapahtumasta ja palkinnosta löytyy osoitteesta http://www.seafoodtraining.org/celebrating_sustainable_seafood_at_billingsgate_school.htm

Mansaari voitti palkinnon, sillä se osoitti ulkopuolisilta asiantuntijoilta tilatun, julkaistun tieteellisen raportin perusteella toimintansa todella olevan kestävää. Sama raportti tukee myös viime metreillä olevaa Marine Stewardship Council -järjestön Mansaaren akkreditointiprosessia. 20. toukokuuta 2011 Mansaaren kuningatarkampasimpukoiden kalastus sai Marine Stewardship Councilin akkreditoinnin ensimmäisenä kampasimpukkakalastuksena pohjoisella pallonpuoliskolla ja toisena koko maailmassa. Lisätietoa akkreditoinnista ja arvioijien löydöistä saa osoitteesta http://www.msc.org/track-a-fishery/in-assessment/north-east-atlantic/isle-of-man-queen-scallop

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://archive.defra.gov.uk/foodfarm/food/industry/regional/foodname/products/documents/isle-of-man-queenie-pdo.pdf

(1) EUVL L 93, 31.3.2006, s. 12.